Resep: Aarbei-en-rabarber-krummeltert | Maroela Media
Aarbei-en-rabarber-krummeltert (Foto: Lapa-uitgewers)
Sit hierdie tert met vla, styfgeklitste room of roomys voor.
Lewer 8 porsies
1 ¼ k (175 g) koekmeel
2 e (30 ml) versiersuiker
⅓ k (85 g) Clover Mooi River- botter, verkoel en in klein blokkies gesny
1 e (15 ml) koue water
500 g rabarber, skoongemaak en grof gekap
¼ k (55 g) strooisuiker
1 vanieljepeul, gehalveer en pitjies uitgekrap
2 e (30 ml) mielieblom
3 e ( 45 ml) Clover Krush-bessiesap
250 g aarbeie, gehalveer
½ k (70 g) koekmeel
⅓ k (55 g) sagte bruinsuiker
1 t (5 ml) fyn kaneel
⅓ k (85 g) Mooi River-botter, verkoel en in blokkies gesny
½ k (50 g) haselneute, fyn gekap
½ k (50 g) hawermout
½ k (60 g) gemmerkoekies, gekrummel
Meng die meel en suiker in ŉ mengbak.
Vryf die botter met die vingerpunte by die meelmengsel in totdat dit soos fyn broodkrummels lyk. Voeg die eiergeel en koue water by en meng tot ŉ deeg begin vorm.
Vorm ŉ deegbal en bedek met kleefplastiek. Verkoel vir ten minste 30 minute.
Voorverhit die oond tot 200 °C en rol die deeg op ŉ meelbestrooide oppervlak tot 5 mm dik uit.
Smeer ŉ reghoekige, oondvaste tertbak en voer die bodem en kante van die bak met die deeg uit. Verkoel die deeg vir ŉ verdere 20 minute. Plaas die tertbak op ŉ bakplaat en bak blind.
Meng die rabarber, suiker en vanieljepitjies in ŉ kastrol en verhit tot kookpunt. Verlaag die hitte en prut vir 5 minute of totdat die rabarber sag is.
Meng die mielieblom en die sap tot glad. Roer die mielieblommengsel en aarbeie deur die rabarber.
Kook vir 4 tot 5 minute of tot die mengsel verdik. Verwyder van die hitte en laat afkoel. Skep die mengsel in die gebakte deegdop.
Voorverhit die oond tot 180 °C. Meng die meel, suiker, kaneel en botter in ŉ mengbak.
Vryf die botter met die vingerpunte by die meelmengsel in totdat dit soos broodkrummels lyk.
Roer die haselneute, hawermout en koekiekrummels deur die krummelmengsel en strooi dit oor die rabarbertert.
Bak vir 25 minute of tot goudbruin. Sit met vla, styfgeklitste room of roomys voor.
WENK: Hoe om ‘blind’ te bak
Sodra die oondvaste tertbak met die deeg uitgevoer en vir 20 minute verkoel is, word dit met ŉ laag bakpapier gevoer. Vul die tertbak met droë boontjies en bak vir 10 minute teen 200 °C. Verwyder die boontjies en bakpapier en bak vir ŉ verdere 8 tot 10 minute teen 180 °C of tot die deeg deurgebak het. Verwyder uit die oond.
Bron: Gunsteling poedings